Tror OL er reddet for Dale Oen
Den norske svømmestjernen har slitt med smerter i skulderen i to måneder og Olympiatoppen har jobbet febrilsk for å finne en konkret diagnose - uten å ha klart det. Nå har amerikanerne, etter det VG forstår, konstatert både en betennelse og en bruskskade, og Dale Oen har fått behandling i USA. Teamet rundt hordalendingen har nå et godt håp om at Alexander Dale Oen skal bli kvitt smertene og kunne svømme for fullt i London-OL. Siden tidlig i januar har han ikke kunnet trene på langt nær så mye som han burde, fordi smertene har vært for sterke.- Det er greit med tid til OL hvis vi kan komme i gang skikkelig med treningen ganske snart, sier Dale Oens personlige trener i Bærumssvømmerne, Sondre Solberg. Han har fortsatt store ambisjoner for verdensmesteren fra 2011: - Målet er ikke bare at Alex skal bli like god som under VM, men utvikle seg og bli enda bedre, sier Solberg. Olympiatoppens sjeflege Ola Rønsen har jobbet intenst med Alexander Dale Oen helt siden januar, og han har også vært med til USA. I dag skal Rønsen på en pressekonferanse fortelle nøyaktig hvilken diagnose de amerikanske ekspertene har kommet med. Olympiatoppen kommer nå til å legge så mye som overhodet mulig i å få Dale Oen OL-klar. Sammen med håndballjentene og Andreas Thorkildsen er han Norges største gullhåp i London. - Jeg er sikker på at Olympiatoppen kommer til å sette i verk det aller beste regime for Alex, sier Sondre Solberg.OL-planen er for lengst endret, og «Team Dale Oen» må nå se an hvor raskt verdensmesteren kan komme i full trening før de fastsetter sin nye OL-plan. Blant annet skulle Alexander Dale Oen etter planen på et høydeopphold i USA i april, og i slutten av mai skulle han delta på langbane-EM i Ungarn. EM kan henge i en tynn tråd. - Alt handler om å optimalisere til OL. Det er det eneste som teller, sier Sondre Solberg. Alexander Dale Oens spesialdistanse er 100 meter bryst. Finalen i denne øvelsen går allerede den 29. juli. Svømmingen regnes som en av de hardeste OL-grenene, og Norge har aldri tatt gull i løpet av sommer-OLs 116 år lange historie.
Håpet om tidenes første norske OL-gull i svømming lever etter at Alexander Dale Oen (26) har vært på Mayo-klinikken i Minnesota.